Rovaniemen Kiekko

Rovaniemen Kiekko eli RoKi on suomalainen jääkiekkoseura, joka perustettiin vuonna 1987. Se toimii Rovaniemellä Lapin maakunnassa. RoKi nousi Suomen toiseksi korkeimmalle jääkiekko sarjatasolle Mestikseen  kaudella 2015-2016. RoKi erottuu useasta muusta Mestis-joukkueesta runsaan yleisömäärän ansiosta. Rovaniemen Kiekko pelaa kotiottelunsa Lappi-Areenalla Rovaniemellä ja edustaa ei vain omaa kaupunkiaan vaan myös koko Lappia jääkiekkoyhteisössä.

Rovaniemen Kiekko pelaa korkeimmalla sarjatasolla Naisten Liigassa kaudella 2022-2023 ja 2023-2024.

Historia
RoKi on vuonna 1979 perustettu jääkiekkoseura. 1980-luvun ajan seura piti yllä jääkiekkoharrastusta Rovaniemellä, eikä tuolloin Lapin-Aukean luonnonjääkaukalossa pelannut seura kyennyt nostamaan toimintansa tasoa III-divisioonaa korkeammalle. 1990-luvulla kaupungin jääkiekon siirryttyä tekojääaikaan seuran harrastajamäärät alkoivat hiljalleen kasvaa, ja vuonna 1995 seuran edustusjoukkue nousi II-divisioonaan (nyk. Suomi-sarja). Seuran juniorityö huomioitiin vuonna 1997 Nuori Suomi sinettiseura -tunnuksella. Roki oli täten Lapin ensimmäinen jääkiekon sinettiseura ja samalla Suomen kymmenes.

2002 perustettiin RoKi-79 Hockey Oy, jonka alaisuuteen siirrettiin edustuskiekkoilu. Samalla perustettiin myös RoKi II, nykyinen RoKi A (joukkue pelaa II-divisioonaa), joka siirtyi ry:n alaisuuteen, kuten myös junioripuoli. 

2004 RoKi Hockey asetti tavoitteekseen nousta Mestikseen seuraavan kolmen vuoden aikana. Seura onkin voittanut oman Suomi-sarjan lohkonsa kahtena vuonna peräkkäin (2005 ja 2006). Menestys sarjan jälkeisissä pudotuspeleissä on kuitenkin ollut molempina vuosina vaatimatonta.

2009 RoKi oli oman lohkonsa ensimmäinen ja koko Suomi-sarjan toinen ja pääsi karsimaan Mestikseen noususta. RoKi pelasi itsensä myös karsintasarjan toiseksi ja nousi näin Mestikseen. Roki ratkaisevassa ottelussa se voitti Savonlinnan Pallokerhon 4-3. Ratkaisuottelua seurasi täysi halli, noin 3200 katsojaa.

Mestis-kausi 2009–2010

RoKin Mestis-nousua pohjustanut kiekkohuuma jatkui myös uudella sarjatasolla. Mestis-kuntoon remontoitu halli oli alkukaudesta loppuunmyyty ja uusia yhteistyökumppaneita tuli toimintaan mukaan. RoKi asetti tavoitteekseen pudotuspelit ja sarjapaikan säilyminen. 

RoKin noustua Mestikseen Oulun Kärpät tarjosi joukkueelle farmisopimusta, joka olisi mahdollistanut pelaajien nostot liigajoukkueeseen ja päinvastoin. Kärppien ja RoKin oli tarkoitus pelata ystävyysottelu Rovaniemellä 16. joulukuuta 2009, jonka tuotoilla Kärpät olisi ostanut RoKin osakkeita. RoKi tarjosi Kärpille jopa 20 prosentin osakkuutta, mutta Kärpät itse oli kiinnostunut vain kymmenestä prosentista. Ottelu ja samalla yhteistyöajatus kuitenkin kariutuivat negatiivisen julkisuuden johdosta, kun paikallinen faniryhmittymä Rumpuryhmä ry teki aiheesta julkilausuman, jossa kehotettiin rovaniemeläisiä boikotoimaan tapahtumaa ja osallistumaan Kärppien "poisostoon". Perusteena oli se, että farmisopimus olisi estänyt RoKin nousun SM-liigaan.

Mestiksessä RoKi menestyi vaisusti, vaikka sekä yleisön että seuran odotukset olivat suuria. Roki voitti kauden 45 ottelustaan vain kahdeksan varsinaisella peliajalla. Joukkue jäi sarjataulukon viimeiseksi ja joutui yhdessä Heinolan Kiekon (HeKi) kanssa karsintasarjaan Suomi-sarjan voittajakaksikon, oululaisen Kiekko-Laserin ja tuusulaisen KJT TuusKin kanssa. 

Koska karsintasarjan jälkeen RoKilla ja Kiekko-Laserilla oli yhtä paljon pisteitä, viimeisestä Mestis-paikasta pelattiin uusintaottelu RoKin kotihallissa. RoKin Mestis-taival päättyi Lappi-Areenalla kitkerään karsiutumiseen, kun Kiekko-Laser oli ratkaisevassa ottelussa parempi lukemin 4–2. Kärpät teki Kiekko-Laserin kanssa farmisopimuksen vielä samana keväänä.

Kaudella 2010–2011 RoKi palasi jälleen Suomi-sarjaan.

Suomi-sarja ja nousuyrityksiä

Kaudella 2010–2011 RoKi oli alkulohkonsa toinen ja voitti valtakunnallisen Suomi-sarjan ensimmäisen kerran seuran historiassa. Se pääsi jälleen karsimaan Mestis-paikasta yhdessä KooVeen, HCK:n ja Mestis-jumbo Hokkin kanssa. Järjestelmä oli muuttunut edellisvuodesta siten, että nyt vain karsintojen voittaja nousisi Mestikseen. Sarja pelattiin kaksinkertaisena. RoKi pelasi karsinnoissa hyvin, tasaten voitot HoKin kanssa ja murskaten näytöstyyliin HCK:n kahteen otteeseen, mutta jäi lopulta niukasti ulos. Karsiutumisen syynä nähtiin yllättävä tappio heikoimpana pidetylle KooVeelle toisessa ottelussa, jonka johdosta Hokki säilytti Mestis-paikkansa kahden pisteen erolla RoKiin.
Kaudella 2012–2013 RoKi lähti jälleen tavoittelemaan Mestis-nousua. Se saikin koottua vahvan joukkueen jolla voitti hieman ylivoimaisestikin Suomi-sarjan alkulohkonsa. Alkusarjan jälkeen joukkueeseen liittyivät RoKin kasvatit Antti Iivari ja Henri Fomin, joiden odotettiin yhä vahvistavan joukkuetta. RoKi voitti myös jatkosarjansa ja näin ollen Suomisarjan-mestaruuden edeten Mestiskarsintoihin. Karsinnoissa se voitti kaksi ensimmäistä peliään ja johtikin sarjaa Mestis-joukkue HCK:n kärsittyä yllättäen pistemenetyksen Pyrylle. RoKi kuitenkin hävisi HCK:lle ja menetti pisteen Keupaa vastaan, joten Lappi Areenalla pelatussa viimeisessä ottelussa RoKin oli pakko voittaa HCK viedäkseen ratkaisun uusintaotteluun. HC Keski-Uusimaa kuitenkin voitti ottelun 4-2 ja uusintaottelu sekä Mestis jäivät jälleen kerran haaveeksi.

Kaudelle 2013–2014 Suomi-sarja muuttui valtakunnalliseksi, joka tiesi lisääntyneitä matkustuskustannuksia niin RoKille kuin muillekin sarjan joukkueille. Lisäksi maalivahti Tuukka Huumosen lopettaminen kesken kauden aiheutti jonkin asteisia ongelmia joukkueelle. Kuitenkin RoKi selviytyi runkosarjan voittajaksi kahden pisteen erolla S-Kiekkoon. Pudotuspelien 1. kierroksella vastaan asettunut KeuPa HT antoi kuitenkin rovaniemeläisille shokkihoitoa voittamalla otteluparin suoraan kahdessa ottelussa. Näin nousuhaaveet jouduttiin jälleen siirtämään tuonnemmaksi. Kauden 2014-2015 RoKi sijoittui neljänneksi runkosarjan päätteeksi ja pudotuspelin vastustajaksi asettui Bewe TuusKi, mutta hävisi tuusulaiselle 1-3 voitoin.

Jääkiekkoliiton lisenssikomitean päätöksellä RoKi nousi Mestikseen kaudeksi 2015–2016 niin sanotulle villi kortti -paikalle, jolle nostettiin samalla myös Kokkolan Hermes.

Nykyinen joukkue

Joukkueenjohto 
 Päävalmentaja – Sakari Salmela 
 Apuvalmentaja – Samu Hulkko 
 Apuvalmentaja – Joonas Lehtonen 
 Maalivahtivalmentaja – Juha Soronen 
 Joukkueenjohtaja – Markku Määttänen 
 Huoltaja – Tero Lehtoranta 
 Huoltaja – Janne Väihkönen 
 Toimitusjohtaja – Janne Hyvärinen 
 Urheilutoimenjohtaja – Jani Mikkola

Tunnettuja pelaajia

Jäädytetyt numerot 
 8 Henri Joki-Erkkilä  (lähitulevaisuudessa)
 17 Jani Mikkola

Kasvatit ammattilaissarjoissa 

Joonas Alanne
Antti Erkinjuntti
Antti Iivari
Aatu Luusuaniemi
Jaakko Niskala
Miikka Rousu
Vili Saarijärvi

Kapteenit 2000-luvulla 

1999–2000  Marko Gröhn
2000–2001  Mika Hand
2001–2002  Samu-Matti Karppinen
2002–2004  Ilari Sainio
2004–2005  Jani Rautio
2005–2010  Ilari Sainio
2010–2011  Henri Joki-Erkkilä

2011–2012  Hannu Erkkilä
2012–2014  Henri Joki-Erkkilä
2014–2015  Hannu Erkkilä
2015–2019  Henri Joki-Erkkilä
2019–2020  Antti Järvelä
2020–2021  Henri Joki-Erkkilä
2021–  Antti Järvelä

Mestiksessä palkitut

Valmentajat Mestiksessä 
2009  Ari Kokkonen
2009–2010  Vesa Surenkin (19. joulukuuta 2009 alkaen)
2015–2017  Petteri Hirvonen
2017  Benjamin Laurinkari (väliaikaisesti 13. helmikuuta 2017 alkaen)
2017  Juha Juujärvi (16. helmikuuta 2017 alkaen)
2017–2018  Petri Karjalainen
2018–2021  Santeri Immonen
2021–2023  Maso Lehtonen
2023–  Sakari Salmela

Lähteet 
 Rokin kotisivujen pelaajaesittely

Viitteet

Aiheesta muualla 
 Viralliset kotisivut
 RoKin fanit